**Rahandusministeerium**

Suur-Ameerika 1, Tallinn 10122

info@fin.ee

Teie: 10.10.2024

Meie: 31.10.2024 KL 127-24

Meie: 13.06.2025 KL 111-25

**Kinnisasja avalikes huvides omandamise seaduse muutmise seaduse kooskõlastamine**

Eesti Omanike Keskliit (EOKL) on seisukohal, et kinnisasja avalikes huvides omandamise seaduse muutmise seaduse eelnõu parandab tühjenevate kortermajade elanike olukorda. Arvestades tühjenevate kortermajade probleemist mõjutatud isikute suurt arvu, ei ole eelnõu siiski jätkusuutlik lahendus. Sarnast seisukohta on EOKL avaldanud ka varasemate tühjenevaid kortermaju puudutavate eelnõude puhul.

Seletuskirjast nähtuvalt plaanib Rahandusministeerium algatada järgmise sammuna asjaõigusseaduse sätte muutmise, millega saab kinnistu puhul, millest omanik ühepoolse tahteavaldusega loobub, uueks omanikuks kinnistu asukohajärgne kohalik omavalitsus. Kuna EOKL on sellele ettepanekule varasemalt vastu seisnud, siis soovime teada anda, et oleme oma seisukohta muutnud. Leiame, et kohalikule omavalitsusele eluruumide eest vastutuse panemine kogu elukaare ulatuses, motiveerib neid senisest enam tühjenevate kortermajade probleemiga tegelema ning igale kortermajale sobivaimat lahendust otsima.

Riigi roll peab olema nende omavalitsuste toetamine, kus eluasemeturg omal jõul ei taastu. Samas ei tohiks raha raisata omavalitsustele, kes teadlikult eluasemeturu arengut takistavad. Näiteks on Võru linnas viimase kolme aasta jooksul omandipiirangutega eluasemete arv kasvanud kolmekordseks ning Valga vald on vastu riigi ettepanekutele kaotada Valga kesklinnas muinsuskaitsepiirangud, mis ilmselgelt elamumajanduse arengut takistavad.

Lugupidamisega,

Andry Krass

Juhatuse esimees